अब तक 8 लोग मरे, 3 लापता, 479 गांव प्रभावित; आर्मी-NDRF की टीमें बचाव में जुटी
Punjab Latest Monsoon Rainfall, Weather Forecast Update; पंजाब में मंगलवार की शुरुआत बारिश से राहत के साथ हुई। मौसम विभाग ने आज किसी भी तरह का कोई अलर्ट जारी नहीं किया है भाखड़ा बांध में 20 फीट तक और पानी स्टोर करने की क्षमता बची। इसके बाद ही हैड खोले जाएंगे।
पंजाब में बाढ़ से तबाही शुरू हो गई है। सरकारी आंकड़ों के मुताबिक राज्य में अभी तक 8 लोगों की मौत हो चुकी है। इनमें मोहाली, रोपड़, फतेहगढ़ साहिब में 2-2 और नवांशहर व होशियारपुर 1-1 मौत हुई है। 3 लोग लापता हैं जबकि करीब 10 हजार लोगों को सुरक्षित जगहों पर पहुंचाया गया है।
बाढ़ का असर पंजाब के 13 जिलों में हो रहा है। जिसमें 479 गांव बुरी तरह से प्रभावित हुए हैं। ये गांव दरिया के किनारे और बॉर्डर जिलों में है। राहत और बचाव के लिए आर्मी और NDRF की मदद ली जा रही है।
वहीं लुधियाना में बुड्‌डा दरिया और जालंधर में धुस्सी बांध टूटने से स्थिति गंभीर बनी है। हरिके हैड्स से भी पानी छोड़ दिया गया है।
पंजाब के माछीवाड़ा के करीब गांव माणेवाल में युवक सड़क पार करते हुए नाले के तेज बहाव में बह गया। स्थानीय लोगों का कहना है कि वह पानी के बहाव को देखने के लिए आगे हुआ और उसका पैर फिसल गया। ढूंढने के लिए गोताखोरों को बुलाया गया है, लेकिन अभी तक सफलता हासिल नहीं हुई है।
मंगलवार दोपहर 1 बजे हरिके हेड से हुसैनीवाला की ओर 211804 क्यूसिक पानी छोड़ा गया है। पानी छोड़ने के बाद निचले इलाकों में पानी भरना शुरू हो गया है। जिला प्रशासन ने पहले ही निचले इलाकों को खाली करवा सुरक्षित जगहों पर भेज दिया है। वहीं दूसरी तरफ हरिके से पानी छोड़े जाने के बाद फिरोजपुर- फाजिल्का में भी अलर्ट किया गया है, लेकिन अभी वहां स्थिति ठीक बनी हुई है।
वहीं, अब लुधियाना के भूखड़ी कलां में पुल टूट गया है। हलका साहनेवाल के गांव खासी कलां में भी दो साल पहले बना पुल टूट गया है।
लुधियाना में ताजपुर रो़ड पर बुड्‌डा दरिया का बांध टूटने से सड़क पर पानी आ गया। विधायक हरदीप सिंह मुंडियां ने प्रशासन की मदद से रेत की बोरियां आदि लगवाई। दरिया से पानी ओवरफ्लो होकर साथ लगते रिहायशी इलाकों जैसे गुरु राम दास कालोनी, सीएमसी कालोनी, गांव कक्का आदि में भरना शुरु हो गया। इलाके में 3 से 5 फीट तक पानी भर चुका है।
पटियाला की अर्बन स्टेट इलाके में घरों में 5 फीट तक पानी घुसा गया है। लोगों की मदद के लिए जिला प्रशासन द्वारा बनाई टीम नहीं पहुंच पायी। लोगों को खुद ही अपना घर छोड़ कर जाना पड़ा।
चंडीगढ़ के गांव मलोया से तोगा गांव को जाने वाले रास्ते में पटियाला की राव नदी पर एक स्विफ्ट कार बह जाने से इनमें सवार तीनों लोगों की मौत हो गई है। पुलिस ने रेस्क्यू ऑपरेशन के दौरान तीनों शवों को बाहर निकाल लिया है। वहीं इनकी शिनाख्त की जा रही है।
पंजाब के हालातों को जानने के लिए चीफ सेक्रेटरी अनुराग वर्मा ने सभी जिलों के डीसी की बैठक की है। जिसमें विभिन्न जिलों में बाढ़ के हालातों के अलावा, माझा व दोआबा में आने वाले चुनौतियों से लड़ने की प्लानिंग पर भी चर्चा की गई।
पंजाब में सुल्तानपुर लोधी के पास मंडाला में भी धुस्सी बांध टूट गया है। गांवों में पानी घुस गया है। मौके पर राज्यसभा सांसद संत बलवीर सिंह सीचेवाल पहुंचे हैं। उन्होंने कहा कि जो धुस्सी बांध सतलुज के पानी से दोफाड़ हुआ है।
वहीं, सतलुज दरिया के साथ लगते जालंधर के सब डिवीजन शाहकोट में लोहियां इलाके में लक्खे दिआं छन्ना में 2 जगह धुस्सी बांध टूट गया। इसी दौरान लोहियां में पानी के बहाव में फंसा एक युवक अपनी बाइक को निकालते हुए बह गया। युवक का अभी कुछ पता नहीं चला है। लोगों को रेस्क्यू करने के लिए देर रात से NDRF की टीम का ऑपरेशन जारी है।
पटियाला में हालात अभी भी चिंताजनक बनी हुई है। घग्घर दरिया में पानी का फ्लो बढ़ना जारी है। जिसके चलते पटियाला शहर पूरी तरह से पानी में डूब चुका है। निचले इलाकों में तो 5-5 फीट तक पानी चढ़ चुका है।
शाहकोट में दो जगह धुस्सी बांध टूट गया। शाहकोट के आसपास के गांवों में रात पानी आ गया। जिसके बाद NDRF ने वहां रेस्क्यू ऑपरेशन चलाया। वहीं, जालंधर शहर के अंदर कालिया कालोनी में भी रेड अलर्ट हो गया है। रातभर यहां नहर की दीवारों को मजबूत करने का काम चलता रहा। अगर यहां पानी आया तो कालिया कालोनी के साथ-साथ गुरु अमरदास कालोनी और वेरका मिल्क प्लांट एरिया भी प्रभावित होगा।
वहीं, भाखड़ा बांध में भी फिलहाल 20 फीट की क्षमता ही बची है। अगर पानी का स्तर बढ़ता गया तो यह पंजाब के लिए और चिंताजनक को जाएगा। इसके बाद माझा और दोआबा में भी बाढ़ के हालात बन जाएंगे। शिक्षामंत्री हरजोत सिंह बैंस ने जानकारी दी कि भाखड़ा बांध फिलहाल 1621 फीट पर है। पिछले दो दिनों में जल स्तर लगभग 20 फीट बढ़ गया है। गेट का लेवल 1645 फीट है। अभी 20 फीट और पानी स्टोर करने की क्षमता है।
अगर इसमें पानी छोड़ा गया तो लुधियाना के सतलज बेल्ट और अन्य जिलों सहित आनंदपुर साहिब और रोपड़ में जीवन और संपत्ति को खतरा हो सकता है। वहीं, देर रात पटियाला में जिला प्रशासन अलर्ट पर रहा। डीसी खुद सड़कों पर उतरी और बाढ़ ग्रस्त इलाकों में मदद पहुंचाई। देर रात, तरनतारन के हरिके हैड के सभी गेट खोल दिए गए हैं। जिसके बाद पानी 30 के करीब गांवों में आ गया है। जिला प्रशासन का कहना है कि अभी हालात काबू में हैं।
बाढ़ से जुड़ी महत्वपूर्ण अपडेट्स...
चितकारा यूनिवर्सिटी की मैस में पानी भरा
पंजाब में बारिश के बंद होने के बाद भी हिमाचल से आ रहे पानी के कारण सतलुज, रावी और ब्यास तीनों नदियों का जलस्तर बढ़ता जा रहा है। सतलुज में पानी के बढ़ रहे स्तर ने पूर्वी मालवा, चंडीगढ़, खरड़, मोहाली, पटियाला व दोआबा के नवांशहर, शाहकोट व फिल्लौर को काफी नुकसान पहुंचाया। सतलुज और घग्गर दरिया में पानी का स्तर बढ़ना जारी है।
चंडीगढ़- पटियाला रोड पर स्थित चितकारा यूनिवर्सिटी की मैस में पानी घुस गया। ब्यास व रावी में भी पानी का स्तर धीरे-धीरे बढ़ना शुरू हो गया है। गुरदासपुर में रावी के किनारों पर कुछ खेतों में पानी भरा गया। रमदास में 300 किसान रावी के पार फंस गए थे, जिनमें से 210 किसानों को देर रात रेस्क्यू किया गया, 90 किसानों को आज निकाल लिया जाएगा। DC अमृतसर ने ब्यास के किनारों पर सतर्कता बरतने के लिए कह दिया है।
CM ने बाढ़ ग्रस्त इलाकों को दिए 33.5 करोड़ 
मुख्यमंत्री भगवंत मान ने बाढ़ की स्थिति से निपटने के लिए 33.50 करोड़ रुपए जारी किए हैं। इसमें अमृतसर व फाजिल्का के लिए 1.50 करोड़, बठिंडा, बरनाला, फतेहगढ़ साहिब और फरीदकोट को 1-1 लाख रुपए देने की घोषणा की है।
गुरदासपुर को 1.50 करोड़, जालंधर, कपूरथला और लुधियाना को 2-2 करोड़, मोगा को 1.50 करोड़, मानसा, मलेरकोटला व पठानकोट को 1-1 करोड़ और रूपनगर को 2.50 करोड़ देने का फैसला किया है। मुक्तसर को 2 करोड़, संगरूर को 1.50 करोड़ रुपए और तरनतारन को 2 करोड़ रुपए देने की घोषणा की है।
मदद के लिए SGPC आई सामने
मदद के लिए शिरोमणि गुरुद्वारा प्रबंधक कमेटी (SGPC) आगे आई है। SGPC ने अपने से जुड़े गुरुद्वारों से बाढ़ ग्रस्त एरिया में लंगर और जरूरी सामान पहुंचाने की घोषणा की है। वहीं श्री अकाल तख्त साहिब के जत्थेदार ज्ञानी रघबीर सिंह ने भी कौम के नाम संदेश देते हुए सभी से आगे आकर मदद करने की अपील भी की है।